钦定古今图书集成/明伦汇编/官常典/第311卷 > 李敏
## 钦定古今图书集成/明伦汇编/官常典/第311卷 > 李敏

按《明外史》本传：“敏字公勉，襄城人。景泰五年进士。授
御史。天顺初，奉敕抚定贵州蛮，还巡按畿内，以蓟州
饷道经海口，多覆溺，建议别开三河达蓟州，以避其
险，军民利之。成化初，用荐超迁浙江按察使。再任湖
广，历山西、四川左、右布政使，擢右副都御史，巡抚大
同。敌骑出没塞下，掩杀墩军，敏伏壮士突擒之，修治”
垣堑，敌不敢犯。居三年，召为兵部右侍郎。病归。河南
大饥，条上《救荒》数事。诏以左副都御史巡抚保定诸
府。旋改督漕运，寻召拜户部尚书。先是，敏在大同，见
山东、河南转饷至者，道远耗费。乃会计岁支外，悉令
输银。民轻赍易达，而将士得以其赢治军装，交便之。
至是并请畿辅、山西、陜西州县岁输“粮各边者，每粮
一石征银一两，以十九输边，依时值折军饷，有馀则
召籴以备军兴。”帝从之。自是，北方二税皆折银，由敏
始也。崇文门宣课司税，多为势要所侵渔，敏因马文
升言，请增设御史、主事。监视御史陈瑶斥敏聚敛，敏
再疏求去，帝慰留之。贵戚请隙地及鹰房、牧马场千
顷，敏执不可，事得寝。当宪宗末，中官佞幸多赐庄田，
既得罪，率辞且夺。帝不以赋民，令人守。敏请召佃，亩
科银三分，帝从之，然他庄田如故也。会京师大水，敏
乃极陈其害，言：“今畿辅皇庄五，为地万二千八百馀
顷。勋戚、中官庄三百三十有二，为地三万三千一百
馀顷。官校招无赖为庄头，豪夺畜产，戕杀人，污妇女，
民心痛伤，灾异所由生。皇庄始正统间，诸王未封，相
闲地立。庄王之藩，地仍归官，其后乃沿袭。普天莫非
王土，何必皇庄？请尽革庄户，赋民耕亩，概征银三分，
充各宫用度。无皇庄之名，而有足用之效。至权要庄
田，亦请择佃户领之。有司收其课，听诸家领取。悦民
心，感和气，无切于此。”时不能用。南京御史与守备太
监蒋琮相讦，咸逮谪，而琮居职如故。敏再疏力争，皆
不听。四年得疾乞休。帝为遣医视疗。已，复力请，乃以
叶淇代诏。敏乘传归。未抵家，卒。赠太子少保，谥恭靖。
敏生平笃行谊，所得禄赐，悉以分昆弟故人。亲丧里
居，筑室紫云山麓。聚书数千卷，与学者讲习，巿地数
十亩廪之。及巡抚大同，疏籍之于官，诏赐名“紫云书
院。”大同居极边，孔庙无雅乐，因敏奏得颁赐云。